Saxifraga caesia

Saxifraga caesia l'è 'na spéce de piànta erbàcea perène che fà part de la famìa botànica de le Saxifragaceae.

 Descrisiù 
Fùrma Biològica: Ch pulv - Camèfite pülvinàde. Piànte che g'ha böcc che pàsa l'envéren postàde a mìa de piö de 20 ghèi del teré e che g'ha portamènt a cüsì.

L'è 'na piànta erbàcea perène de dimensiù pesène (3÷10 ghèi) che fùrma dei cüsinècc (pülvì) bèi spès furmàcc de tacc gambì tacàcc bèi strècc entra de lur e e de le sò fòie picinìne picinìne che se 'ncaàla giüna sùra l'ótra, de 1÷1,2 mm x 3-5 mm, co la làmina linear-oblónga, 'ntréga, sub-gösa, encürvàda sö töta la longhèsa, co la part ensìma che àrda 'n zó piö làrga e töta piéna de puntì de 'ncrostasiù de calcàr, de culùr vert-celèst, co l'òrlo traslöster. 

De chèsti pülvì che rèsta bèi tacàcc a la préda 'ndóche i crès, tat che i pöl véser töcc fò per mös•cc, se destàca i gambì dei fiùr, lónch enfìna a 10 ghèi, vülüdàcc, conde quach pelacì ghiandulùs sparnegàcc, che pórta póche fòie ràre e bèle destacàde de giöna co l'ótra.

I fiùr, ermafrudìcc, i è reünìcc endèna 'nfiurescènsa de póch elemèncc (2÷5 fiùr). I g'ha i sépali che g'ha 'na pelüria fina fina, dò ólte piö cürcc dei pétali. La coròla l'è furmàda de 5 pétali, spatolàcc, biànch, de 3÷4 x 4÷6 mm, lónch 2÷3 ólte i décc dei calizì. I fiurés de zögn a óst.

El fröt l'è 'na càpsula.

 Habitat 
Se la tróa dré a le sfrizidüre de le préde calcàree, dei 1400 ai 2.700 méter söl leèl del mar.

 Distribusiù e conservasiù 
L'è distribüìda sö 'n pó töta la cadéna de le Alpi e 'na part dei Apenìni. L'è cunsideràda 'na spéce ràra e per chèsta rizù l'è prutigìda a leèl regiunàl. 

 Bibliografìa 

 PIGNATTI S., Flora d'Italia, 3 voll. Edagricole, Bologna 1982
 CONTI F., ABBATE G. ALESSANDRINI A. BLASI G., An Annotated Checklist of the Italian Vascular Flora, Roma, Palombi editori, 2005
 MAINARDIS G., Atlante illustrato della Flora del Parco delle Prealpi Giulie, Resia (UD) Ente Parco Naturale delle Prealpi Giulie
 FERRARINI E., MARCHETTI D., Prodromo alla Flora della Regione Apuana, Accademia Lunigianese di Scienze Giovanni Capellini , La Spezia, 1994
 ANSALDI M., MEDDA E., PLASTINO S., I fiori delle Apuane, Mauro Baroni & c. s.a.s., Viareggio 1994

Categoria:SaxifragaceaeCategoria:Botànica